Ek het in hierdie vorige blog vertel van die groente wat ek geplant het. Die idee was om net bietjie groente in potte te plant, genoeg vir persoonlike gebruik.
Verlede naweek gryp ek toe 'n spitvurk, graaf en hark en skep heeltemal op my eie 'n bedding van so 1.3m by 1.3m. Harde werk! Ek dink as mens elke dag in 'n tuin werk, hoef jy nooit gimnasium toe te gaan nie.
Dinsdag kom werk Bongani, en ek vra hom of hy nog 'n bedding wil maak, dan kan hy en Eunice ook sommer groente vars uit die tuin eet. Met 'n breë glimlag verseker hy my hy ken van tuinmaak, en kort voor lank, en onder 'n bloedige Malelane son, skep Bongani 'n spog groentetuin.